送文政禪者
作者：釋重顯
朝代：宋

paragraphs: 古有焦桐音，聽寡不在彈。
古有陽春曲，和寡不在言。
言兮牙齒寒，未極離微根。
彈兮歲月闌，未盡昇沉源。
少休幾坐花木落，庾嶺獨行天地寛。
因笑仲尼温伯雪，傾蓋同途不同轍。
麟兮鳳兮安可論，許兮巢兮復何說。
秋光澄澄蟾印水，秋風蕭蕭葉初墜。
送君高蹈誰不知，如曰不知則爲貴。